USF REDOVNA IZBORNA SKUPŠTINA 13.11.2013. ZAPISNIK

Početak skupštine: u 20.05.

Prisutni članovi: Paula Jurić, Kristina Šilipetar, Nino Kadić, Ema Šoštarić, Sara Drakšić, Maja Milković, Nikolina Ćavar, Ivana Emily Škoro, Filip Šipoš, Hrvoje Miloloža, Igor Džimberg, Nikola Tomašegović, Đurđica Degač, Tia Glavočić, Karlo Jurak, Nikola Cerovac

Zapisničar: Kristina Šilipetar

DNEVNI RED:

 1. Izvještaj o radu predsjedništva u mandatu 2012./2013.
 a) Financijsko izvješće o radu predsjedništva u mandatu 2012./2013.

 b) Projekti

 2. Izbori za predsjedništvo USF-a

a) Razrješenje aktualnog predsjedništva USF-a
b) Zaprimanje kandidatura za predsjednika/predsjednicu USF-
c) Glasovanje za predsjednika/predsjednicu USF-a
d) Glasovanje za predloženo predsjedništvo USF-a

 3. Izbori za nadzorni odbor USF-a

 a) Zaprimanje kandidatura za članove nadzornog odbora USF-a

 b) Glasovanje za predložene članove nadzornog odbora USF-a

 4. Rasprava o Statutu

 5. Razno

1. IZVJEŠTAJ O RADU PREDSJEDNIŠTVA U MANDATU 2012./2013.

a) FINANCIJSKO IZVJEŠĆE:

 Stanje u kasi bilo je 200 kn, na računu 700kn (sveukupno 900kn).

Na nijednom natječaju nismo dobili novce, osim HEP-ovog na kojem smo dobili 3000,kn. Ta su sredstva preusmjerena u simpozij. Trenutno je stanje u kasi je 260 kn.

b) PROJEKTI:

PROSINAC

Filmske večeri - Napravljen je ciklus filmova Krzystofa Kieslowskog na kojima su uvodnu riječ održali Nikica Gilić i Đurđica Čilić Škeljo.

- 10. 12. 2012. *I am the lord thy God; thou shalt have no other God but me*.

- 17. 12. 2012. *Thou shalt not take the name of the Lord thy God in vain.*

SIJEČANJ 2013.

Filmske večeri: nastavljen je ciklus filmova Krzystofa Kieslowskog. 7. 1. 2013. prikazan je *Thou shalt not kill.* Uvodnu riječ idržao je Hrvoje Jurić.

TRAVANJ

05.04.2013. objavljen je natječaj za logo – nakon izvanredne izborne skupštine i prvog sastanka novog predsjedništva odlučeno je da se pokrene natječaj za novi logo kako bi se formirao novi vizualni identitet. Na natječaj se javilo više kandidata koji su nam poslali preko 30 stranica. Glasanjem je skupština izglasala logo Marine Mijatović koja je, s obzirom na to da je profesionalni dizajner, kasnije predložila formiranje knjige standarda kako bi se kompletirao novi vizualni identitet u potpunosti.

06.04.2013. Facebook grupa Udruženja – također nakon izvanredne izborne skupštine, služi za obavijesti Udruženja.

13. - 26.04. Nagrade za članove – ostvarena kratkotrajna suradnja s kazalištem KNAP. Postoji mogućnost daljnjih ostvarivanja suradnji s drugim institucijama i tvrtkama ako se buduća predsjedništva odluče na to. Na posljednjoj je skupštini odlučeno da će se nagrade dodjeljivati članovima za njihove zasluge.

SVIBANJ

*Web* stranica – jedan od važnijih projekata ove godine. Do sada je stranicu posjetilo preko 20 000 ljudi, prvenstveno zahvaljujući radu *web* sekcije i njihovom redovitom ažuriranju sadržaja na stranici. Rađena je na *wordpress* platformi tako da se predsjedništvo ili *webmaster* može jednostavno *ulogirati* i uređivati sadržaj stranice. Sav sadržaj (tutorialsi) za rad u *wordpressu* može se pronaći na internetu, kako na forumima *wordpressa* tako i na You Tubeu tako da više ne postoji razlog za neažuriranje sadržaja stranice. Autorica (Kristina Šilipetar) predlaže da se krene u redizajn stranice pošto se pokazalo da tema koja je odabrana na prethodnom sastanku ipak ne odgovara trenutnim potrebama *web* stranice koja je u funkciji obavještajnog portala te da je potreban interaktivniji dizajn koji vizualno bolje korespondira sa sadržajem

Filmske večeri Miltona Friedmana – organizirana su 3 filma:

* 9. 5. 2013. *The Power of The Market.* Uvodničar Mislav Žitko.
* 23. 5. 2013. *How to stay free.*
* 30. 5. 2013. *How to cure Inflation*. Uvodničar Vuk Vuković.

Lošinjski dani bioetike – sada su bili 12. po redu. Tema je bila *Bioetika, ekonomija i politika* i to je bio i naziv popratne studentske radionice. Sudjelovalo je 43 studenata što dokazuje koliko je to popularna manifestacija. Teme su bile različite te su varirale od potpomognute oplodnje i dr. U tijeku je priprema zbornika. 13. lošinjski dani bioetike još nisu krenuli u pripreme, no najvjerojatnije će se održati od 11-14. svibnja. Po prvi puta će USF službeno biti naveden kao 1 od organizatora.

Simpozij – Održao se 24. i 25. svibnja (2 dana). Posvetili smo ga prof. Švobu o kojem je održano i izlaganje. Na samu temu simpozija (*Filozofija jezika: pragmatika i problematiziranje običnog jezika*) nekoliko je izlagača održalo izlaganje. Zadnji dan prikazana je snimka emisije *Noćni brzoglas* u kojoj su sudjelovali Goran Švob i Tomislav Ladan. Sudjelovali su i studenti iz Banje Luke, Niša, Beograda i Rijeke.

09.05.2013. pokrenuta *Web* sekcija – voditelj je Kristina Šilipetar. Riječ je o uredništvu internetskog portala čija je djelatnost koncentrirana na portalu Udruženja. Unutar same *web* sekcije postoji nekoliko projekata koje studenti, ovisno po svom afinitetu, preuzimaju na sebe: pisanje kolumni, novinarskih članaka o događajima, komentara na društvene događaje, stručnih članaka i sl. Trenutno broje nekoliko članova, no kod ovakvog medija je uvijek poželjan što veći broj angažiranih studenata te valja posebno napomenuti kako je sekcija uvijek otvorena za sve studente koji se mogu priključiti u bilo kojem trenutku – „studenti priključite se, trebamo vas“. Čak i ako se ne žele priključiti na stalni angažman mogu poslati svoje radove koji će se veoma rado objaviti.

LIPANJ

Filmska večer – Lars von Trier. prikazao se film *Medeja*. Uvodničar bio doc. dr. sc. Igor Mikecin. Tada se rodila ideja za ciklus filmova o grčkim mitovima koja se trebala realizirati jesenas no zbog problema s dvoranom to je trenutno odgođeno dok se taj problem ne riješi.

SRPANJ

*Web* sekcija na društvenim mrežama - od grupe USF-a se odvojila *web* sekcija na zasebnu *Facebook*, *Twitter* i *Tumblr* stranicu kako ne bi došlo do zasićivanja grupe koja je posvećena obavijestima USF-a i kako bi studenti lakše pratili najnovija objavljivanja putem *news feeda*. Na taj način lakše je pratiti statistiku posjećenosti.

LISTOPAD

Mentorstvo brucoša – Organizirano početkom nastave. Kao i prošle godine ideja je pomoći brucošima u snalaženju. Članovi predsjedništva otišli su na sastanak s brucošima koji se održao na Odsjeku. Tada se prijavilo dosta brucoša, no kasnije ih se tek polovica uključila u mentoriranje. U svakom slučaju, mentora nije nedostajalo te su svi dobili mentora.

Kružoci o filozofiji uma – voditelj Nino Kadić. Počeli su 27. 10. Prvi sastanak održao se u Krivom putu nakon čega je odobrena dvorana A306 na Filozofskom fakultetu. Nedavno su imali jedan jako plodan sastanak na kojem se razvila živa rasprava koja je trajala do kasno navečer. Zbog problema s rezervacijom dvorane imali su i kratku pauzu. Trenutno je dvorana u koliziji s kružocima iz povijesti filozofije te će se po dogovoru održavati u A001. Studenti su pozvani priključiti se.

Predstavljanje nove *web* stranice časopisa “Čemu” - kao i *web* stranica Udruženja, rađena je u *wordpressu* te se od sada više ne bi smjelo događati da se stranica ne održava neko dulje vrijeme. Najzahtjevniji je dio bila arhiva časopisa - arhiva sadrži popis impresuma svih do sada izdanih časopisa te članke u PDF-u. Tijekom istraživanja za arhivu ustanovljeno je da jedan broj nije objavljen na Hrčku, iako je u impressumu uredno navedeno tko je bio odgovoran za *on-line* izdanje. Uskoro će biti objavljeno *on-line* izdanje koje će biti postavljeno na stranicu. Osim toga, ušli smo u trag onom „fantomskom broju“ 14/15 koji nikada nije bio objavljen, ali se između 2004. i 2009. pripremala njegova objava. Uglavnom, sredstva namijenjena za tiskanje su potrošena na nešto drugo, uredništvo se u međuvremenu i raspalo pa je sve spalo na glavnog urednika kojeg smo kontaktirali i koji tvrdi da te tekstove još uvijek negdje ima te planiramo nakon primitka tih tekstova objaviti ih *on-line* i to na našoj *web* stranici.

STUDENI

Studeni

Najava Predstavljanja knjige 19. 11. 2013.: *Nietzsche: Ljudsko, odviše ljudsko (Prev. Borislav Podrug)*. Prevoditelj i doc. dr. sc. Igor Mikecin održat će predavanje nakon kojeg očekujemo diskusiju. Valja napomenuti kako postoji mogućnost da će nekoliko sudionika možda dobiti i knjigu na poklon te su studenti svakako pozvani priključiti se događaju.

Predstavljanje novog žiga – u skladu s promjenom loga napravio se i novi žig. Promjer je 30 mm, drveni, u sredini je istaknut logo oko kojeg je kružno sitnim slovima istaknuto ime Fakulteta i Sveučilišta.

Predstavljanje nove knjige standarda – besplatno izradila Marina Mijatović (autorica loga koja je ujedno višestruko nagrađivani i profesionalni grafički dizajner). Riječ je o aplikaciji vizualnog rješenja loga na različite probleme kako bi se ujednačio vizualni identitet Udruženja. Knjiga standarda nosi svoja pravila po kojima se izrađuje tako je logo prikazan u rasteru, negativu, *patternu* i sl., no ono što je najvažnije za Udruženje je to da je dizajnerica izradila rješenja za molbe, memorandume, članske iskaznice, akreditacije i sl. Također, aplicirala je i logo Udruženja na proizvode koje Udruženje vjerojatno nikada neće izrađivati (poput majica, rokovnika, šalica i sl.), no knjiga standarda to podrazumijeva, a i Marina je jako kreativna osoba pa je se nije htjelo sprječavati u njenom kreativnom naletu. Osim knjige standarda izrađene su i nove fotografije za pozadinu *web* stranice. Također je izradila i generički dizajn plakata za USF koji se može koristiti za simpozije i dr. događaje. Valja napomenuti da ako se budućim predsjedništvima nešto ne sviđa da uvijek mogu kontaktirati Marinu da se s njom dogovore oko promjena ili u krajnju ruku angažirati novog dizajnera koji bi krenuo raditi sve ispočetka – dakle novi logo...

2. IZBORI ZA NOVO PREDSJEDNIŠTVO

Čitanje članaka:

Članak 25.

Odluke Skupštine donose se natpolovičnom većinom glasova svih prisutnih redovnih članova Udruženja. Izvanredni članovi mogu sudjelovati u radu Skupštine samo putem rasprava, prijedloga i sugestija, ali nemaju pravo neposrednog odlučivanja putem glasovanja. Glasovanje u Skupštini u pravilu je javno, a u iznimnim slučajevima može biti i tajno.

Članak 28.

Predsjedništvo čine:

* Predsjednik kojeg bira Skupština na temelju predloženog programa rada
* 4 Potpredsjednika i Tajnik koje predlaže Predsjednik, a potvrđuje ih Skupština,

Članak 36.

Nadzorni odbor ima tri člana, a bira se na godišnjoj skupštini. Mandat člana Nadzornog odbora traje jednu godinu i može biti ponovo biran. Član Nadzornog odbora mora biti redovni član Udruženja. Član Nadzornog odbora ne može istovremeno biti i član Predsjedništva Udruženja. Nadzorni odbor odluke donosi na svojim sjednicama koje se održavaju po potrebi i to natpolovičnom većinom glasova svih članova Nadzornog odbora.

Razrješenje aktualnog predsjedništva usf-a

Glasanje: Tko je za razrješenje aktualnog predsjedništva Udruženja studenata filozofije?

 16 glasa za razrješenje (jednoglasno)

Komentar Filipa Šipoša – izabran za predsjednika USF-a, u lipnju odstupio jer više nije želio raditi pod tim radnim okolnostima (ne želi navesti koje), ispričava se što nije obavijestio članove.

Zaprimanje kandidatura za predsjednika

Kandidira se Nikola Tomašegović (filozofija/povijest, četvrta (IV) godina) koji predlaže:

Sljedeće članove novog predsjedništva Udruženja – Tia Glavočić (filozofija/sociologija, peta (V) godina, bila bi tajnica, najviše iskustva u radu s Udruženjima od ostalih kandiata), Đurđica Degač (filozofija, četvrta (IV) godina; kao Karlo i Paula već radila u USF-u; imala s prekid rada), Karlo Jurak (filozofija/lingvistika, treća (III) godina; aktivno objavljuje kolumne u *web* sekciji, predstavnik godine), Paula Jurić (filozofija/kroatistika, četvrta (IV) godina; bivša tajnica USF-a, glavna urednica časopisa Jat), Nino Kadić (filozofija/sinologija, treća (III) godina; voditelj kružoka iz filozofije uma, aktivan član *web* sekcija)

Smjernice rada:

Otvorenost sekcija, Kontinuitet projekata i novi projekti, Suradnja s drugim udrugama na Filozofskom fakultetu, Suradnja s udrugama studenata filozofije u regiji, Unutrašnja organizacija kluba (Knjiga članova i mailing lista)

Dosadašnji projekti - nastavilo bi se s dosadašnjim projektima koji su se pokazali uspješnima. Časopis Čemu koji će uskoro izaći i za kojeg bi se vodilo brigu o nastavku rada, Simpozij - kao i do sada, Filmske večeri, Web sekcija koja noviji projekt, ali i vjerojatno najuspješniji projekt ove godine.

Novi projekti - Filozofski susreti (po uzoru na brdske susrete sa sociologije), kružoci, čitalački klub (neformalno okupljanje i čitanje tekstova, manje frekventno), novi okrugli stolovi

 Knjiga članova i mailing lista - po uzoru na klub studenata sociologije napravljen je formular. Studenti koji ga ispune dobit će iskaznicu, a članarina se neće naplaćivati. Svrha je vođenje knjige članova što je i zakonska7statutarna obaveza Udruženja. Planira se i revidiranje mailing liste s obzirom na knjigu članova koja je bitna zbog statutarne podjele članova na redovne, izvanredne i počasne po kojoj samo redovni članovi imaju pravo glasati.

 Pitanje statuta i upravljanja udruženjem - radi se o upravnoj ulozi predsjedništva USF- a. Također je izložena ideja otvorenih sekcija koja bi funkcionirala po principu da kada bi se sekcija osnovala uputio bi se otvoren poziv članovima na sastanak i oformljenje članova sekcije. Smatraju promašajem što su projektima upravljali članovi predsjedništva. Jedna sekcija bila bi jedan projekt u koji će se u svakom trenutku moći netko priključiti.

 Pitanje statuta – princip glasanja birao bi se po statutu koji nije registriran. Način rada koji predlažu pokazao se iznimno uspješnim u drugim klubovima i udruženjima koja su zbog takvog načina rada ujedno i najstabilnija. O nazivu simpozija neće odlučivati predsjedništvo već odabrana/organizirana sekcija.

 Pitanja?

 Prošle godine vježbe iz logike – to je bila stvar odsjeka. USF može poslati molbu odsjeku za ponovno uspostavljanje tih vježbi.

Glasovanje za predsjednika udruženja studenata filozofije:

 Nikola Tomašegović jedini je kandidat - izglasan je jednoglasno (15 glasova)

Glasovanje za predloženo predsjedništvo (glasa se za predsjednika koji predlaže članove predsjedništva koje potvrđuje skupština)

 – 14 za, 1 suzdržan

Izbori za nadzorni odbor USF-a: Potrebno je 3 ljudi. NO nadzire rad predsjedništva i u slučaju nepravilnosti reagira na njih putem odgovarajućih mjera.

 - Kandidati: Hrvoje Miloloža, Nina Ćavar, Nikola Cerovac

 - svi kandidati izglasani jednoglasno (15 glasova)

4. RASPRAVA O STATUTU

Postoji statut koji je izglasan, a nije registriran što se smatra najvećim promašajem prošlog predsjedništva. Procedura ide tako da se nakon glasanja predaje gradskoj upravi koja ga pregledava u slučaju zakonskih nepravilnosti. Uprava ih je utvrdila pa ga je trebalo prepraviti te se u starom predsjedništvu postavilo pitanje može li se to prepravljati bez skupštine ili ne i tu je zapelo.

Stav predsjedništva: predsjedništvo upravlja projektima, a to je stav i najstabilnijih predsjedništva

Prijedlog: da se okvirno zadrži stari statut

Nacrt promjene bi se iznio u idućih mjesec dana.

Potrebno je glasanje: trebamo izabrati želimo li raditi po statutu koji nije registriran ili trenutno zadržati onaj koji je prije njega te ovog koji je zapeo u proceduri stornirati. Prema starom statutu predsjedništvo je podijeljeno na 1 predsjednika, 1 tajnika i 4 potpredsjednika.

Pitanje za glasanje: Tko je za to da se stornira statut koji je izglasan, a nije registriran?

 14 za, 1 suzdržan

To znači da ostajemo pri onom starom koji je bio prije.

Napomena predsjedništva: projekti će krenuti vrlo brzo, simpozij početkom nove godine, časopis odmah.

5. RAZNO

Programski ugovori za financiranje projekata: Rokovi su prošli. Studenti i udruge su obaviješteni svega 6 dana prije roka. Potrebno je najprije vidjeti kako će taj proces teći jer je to sasvim nova stvar. U principu Fakultet želi da udruge pišu projekte za koje će oni dobiti novac. Projekti trebaju imati profesora mentora što nije spomenuto na sastanku. Postoji bojazan da se novac za projekte od strane fakulteta (natječaja) ne smanji. Projekti ovog natječaja su nadopuna nastavi. Taj novac vjerojatno dolazi iz naših školarina. Donose navodno dodatno financiranje projekata, no ne zna se izvor tih novaca. Simpozij se vjerojatno neće moći financirati za to. Kružoci iz filozofije uma bi se npr. mogli iz tog financirati (za materijale i honorar u visini 30kn satnica, npr. dovođenje vanjskih predavača, plaćanje puta, hotela, honorara– za to se može čak dobiti 10 000 kuna). Može se platiti put na neke kongrese. Dali su nam 6 dana da napišemo projekte pa zato USF nije ništa prijavljivao. Može se financirati literatura – u dogovoru s voditeljicom knjižnice odsjeka te izrada skripti.

Skupština završena: u 21.09.

Ovjerovitelji zapisnika: Maja Milković, Nikolina Ćavar